钦定古今图书集成/理学汇编/学行典/第061卷 > 读书续录 > 《贞白堂铭》〈有序〉前人
## 钦定古今图书集成/理学汇编/学行典/第061卷 > 读书续录 > 《贞白堂铭》〈有序〉前人

古君子于治身之道详矣，而居室未尝有铭。近世之士，略于自治，至于《居室之铭》，则务极其美，昭而日月风云、雨雪霜露，大而江河山岳、林泉丘壑，细而竹树草卉、鸟兽鱼虫，凡可以托情而比德者，皆取以为名。名则美矣，于身何补哉？诚能揭仁义道德之要，著之于目而存之于心，禁邪而止慝，服之以终身而不蹈流俗之弊，此不犹得古君子之意乎？临川许仲孚，笃志嗜古，以“贞白” 名其堂，盖将矫夫侧媚污浊之弊，以治其身，是可谓善为学矣。其友《芒文缜》来征铭。铭曰：

天不贞，天柱倾；地不贞，地轴胜。日月不贞，乃蚀其明。
阴阳不贞，寒暑僭行。况伊人斯，敢不贞？有不贞者殒
厥生。天以白，物罔惑；地以白，庶物育。日月以白，四海
昭烛。阴阳以白，民用弗忒。人苟弗白，为暗为僻。彼何
人斯？敢弗白？有弗白者，戕身丧德。维许子，学孔腴，以
贞白名堂隅。岂铭尔堂，将铭尔躯。匪徒饰外，宜铭诸
心弗敢渝。尔心之贞，为道之枢。尔心之白，为德之居。
弗侧以欹，弗涅以污。持之永久，为圣之徒。